Document ID: 32000R1437

Uredba Komisije (ES) št. 1437/2000
z dne 30. junija 2000
o spremembi oddelka C Priloge VI k Uredbi Sveta (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil [1], kakor je bila nazadnje spremenjena z Uredbo Komisije (ES) št. 1073/2000 [2], in zlasti členov 5(8) ter 13 Uredbe,
ob upoštevanju Uredbe Komisije (EGS) št. 207/93 z dne 29. januarja 1993 o določitvi vsebine Priloge VI k Uredbi (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil ter o določitvi podrobnih pravil za izvajanje določb člena 5(4) Uredbe [3], kakor je bila spremenjena z Uredbo (ES) št. 345/97 [4], in zlasti člena 3(5) Uredbe,
ob upoštevanju naslednjega:
(1) Člen 5(4) Uredbe (EGS) št. 2092/91 predvideva, da se sestavine kmetijskega izvora lahko vključijo v oddelek C Priloge VI samo, kadar se dokaže, da so te sestavine kmetijskega izvora in se ne pridelujejo v zadostnih količinah v Skupnosti v skladu s pravili iz člena 6, ali da jih ni mogoče uvoziti iz tretjih držav v skladu s pravili iz člena 11.
(2) Nekatere države članice so obvestile druge države članice in Komisijo v skladu s postopkom iz člena 3(2) Uredbe (EGS) št. 207/93 o dovoljenjih, izdanih za uporabo nekaterih sestavin kmetijskega izvora, ki sedaj niso vključene v oddelek C Priloge VI k Uredbi (EGS) št. 2092/91. Pokazalo se je, da iz ekološke pridelave sedaj ni na voljo muškatnega oreščka, nekaterih vrst popra in njihovih mešanic, cvetja žafranike, mešanice nekaterih užitnih rastlin, ki se uporabljajo kot barvila in arome, dimljenega koriandra in češnjevca. Te proizvode je zato treba vključiti v oddelek C Priloge VI k navedeni uredbi.
(3) Te ukrepe je treba nemudoma sprejeti, ker je za nekatere proizvode možnost podaljšanja dovoljenj na nacionalni ravni v skladu s členom 3(1) Uredbe (EGS) št. 207/93 že potekla.
(4) Zaradi jasnosti je primerno ponovno oblikovati celotno besedilo oddelka C Priloge VI.
(5) Ukrepi, predvideni s to uredbo, so v skladu z mnenjem odbora iz člena 14 Uredbe (EGS) št. 2092/91 -
SPREJELA NASLEDNJO UREDBO:
Člen 1
Oddelek C Priloge VI k Uredbi (EGS) št. 2092/91 se s tem nadomesti s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. junija 2000

Labels: 3
17
6